**Det Gamle Testamente: 3. Mosebog, kap. 19, vers 17-18**

v17 Du må ikke nære had til din broder i dit hjerte, men du skal åbent gå i rette med din landsmand, så du ikke pådrager dig skyld.  v18 Du må ikke hævne dig på dine landsmænd eller bære nag til dem; du skal elske din næste som dig selv. Jeg er Herren!

**Parafrase over "Den barmhjertige samaritaner" af [[1]](#footnote-2)Bent Bjerring-Nielsen (2015)**

Der var en gang en bredskuldret fyr med læderjakke, der godt kunne lide at køre på motorcykel. Han skulle ind og besøge en af sine venner i Nordvest-kvarteret, men på vej derind var der nogle af de lokale folk, der troede at han var en anden slags person end han var, så i en af de små sidegader væltede de ham af motorcyklen og gennembankede ham. Nu lå han mere eller mindre halvdød tilbage.

Der var så en sognepræst, der kørte forbi i sin bil, og han så manden ligge blødende på vejen og tænkte ved sig selv: ”Det er altså forfærdeligt med den her bandekrig; jeg ville virkelig gerne hjælpe ham, men det er altså alt for farligt at stoppe bilen og gøre det. Jeg må ringe til politiet, når jeg kommer hjem” - så han kørte uden om. Derefter kom der en frikirkepræst forbi på en cykel på vej til et fælleskirkeligt bedemøde. Han så også manden ligge blødende og tænkte: ”Det var dog forfærdeligt, vi bliver virkelig nødt til at bede for byen, når vi kommer frem til bedemødet, så alt det her forfærdelige kan stoppe.” Og han hastede forbi på sin cykel. Derefter kom en fyr fra den lokale shawarmabar forbi. Han var egentlig var på vej til fredagsbøn i moskeen, men stoppede op og tænkte: ”Hvis jeg ikke gør noget, så dør manden jo.” Han skyndte sig derfor at låne sin fætters bil og kørte straks manden til skadestuen, hvor han sørgede for, at der var nogen, der tog sig af ham. Han gav ham også sin mobiltelefon, for han tænkte: Så snart han får det bedre, får han jo brug for at kontakte nogle mennesker. De kontanter, han havde på sig, lagde han også i mandens lomme.

Det spørgsmål, som derfor står tilbage efter historien, er: Hvilke af de her mennesker handlede mest kristent?

1. Bent Bjerring-Nielsen (født 1958): dansk frikirkepræst fra Apostolsk Kirke. Uddannet gymnasielærer i Dansk og Musik, sidenhen cand.theol. og højskolelærer. Forfatter til flere bøger og artikler om kristendom og teologi. [↑](#footnote-ref-2)